Kriminalteknikere undersøkte regjeringskvartalet i 12 døgn
Disse jobbet på åstedet med å sikre funn helt frem til 3. august - 12 døgn etter terrorangrepene. Det kommer frem under vitneprovet til politioverbetjent og kriminaltekniker Eva Birkenfeldt Ragde i Oslo politidistrikt. Hun skal forklare seg om de kriminaltekniske undersøkelsene som ble gjort på bygninger, mens kriminaltekniker Ole Morten Størseth i Follo politidistrikt skal vitne om undersøkelsene som ble gjort i forbindelse med de omkomne. Han skal vitne senere i dag.Ragdes kriminaltekniske team fikk melding om bomben cirka klokken 15.30, men ankom ikke åstedet før ved 18.30-tiden den samme kvelden. - Først skulle stedet sikres og gjøres klart til at vi kunne gjøre en teknisk undersøkelse, sa Ragde fra vitneboksen. Denne kvelden var det åtte kriminalteknikere som dro til regjeringskvartalet. Det første døgnet hadde de to primæroppgaver: For det første å avgrense åstedet, og dernest å sikre de døde og samle inn levninger. - Vi hadde et åsted som var stort, både med tanke på skade på personer og materiell, sa Ragde.Kriminalteknikerne undersøkte de fem byggene innenfor regjeringskvartalet. Ragde viste frem bilder av de store ødeleggelsene også i området rundt selve regjeringskvartalet, der vinduer var knust og store glassrester lå spredt utover. - Skadene er svært store nede ved bakken. Vi kan se at vinduene har gått i et stort område. Selv steder som har hatt god dekning mot detonasjonsstedet har store skader. - Ikke bare er det mye glass, men det er store deler fra bygningsmassen som har blitt fraktet helt hit, sier hun og viser et bilde av plassen på andre siden av Høyblokka, sa hun. Kriminalteknikerne delte inn åstedet i små sektorer, som de gikk grundig gjennom. Alle bygg ble gjennomgått i alle etasjer, også tak. - Alt av vinduer i Høyblokka var borte. Området i resepsjonen var ikke lenger gjenkjennbart. Også i kantina og heisområdet er svært skadet. Alt av inventar i heisområdet var blåst bort, sa Ragnde. Et av bildene hun viste er tatt i tredje etasje. - Vi ser at veggene har løsnet helt. Det ligger store vinduer og vinduskarmer inne i lokalet. Det meste av inventaret er knust, sa Ragde. Helt opp til 11. etasje i Høyblokka var skadene svært omfattende. Dører var revet av og takplater og lamper hadde falt ned.Tidligere i dag har tre vitner avgitt sine vitnemål foran retten. Først ut var sikkerhetsvakt Tor Inge Kristoffersen, som var på jobb på vaktsentralen i kjelleren av Høyblokka i regjeringskvartalet og som via overvåkningskameraer så bombebilen før det smalt. - Den kjappeste måten å finne ut hvem som eide den på, var dersom vi zoomet inn på bilen for å finne kjennetegnet. Idet jeg zoomet inn på registreringsnummeret eksploderte det, sa Kristoffersen.Deretter snakket Forsvarets bombeekspert Svein Olav Christensen om analysene de har gjort av Breviks 950 kilo tunge gjødselbombe. Siste vitne før lunsjpausen var politioverbetjent Thor Langli, som var innsatsleder i regjeringskvartalet fredag 22. juli i fjor. På bakgrunn av observasjoner av en mulig gjerningsmann iført politiuniform ble det sendt ut en instruks til alle polititjenestemenn som stod ved sperringene: - Politifolk man ikke kjente skulle ikke inn i området, dersom de ikke kunne legitimere seg. I ytterste fall skulle man bruke skytevåpen, fortalte han fra vitneboksen.
På det meste jobbet 40 kriminalteknikere fra hele landet med å undersøke bombeåstedet i Regjeringskvartalet.